עצמם  התמונה השנייה, תמונתו של אביהם, גרוינם, בזמן שירותו בצבא הפולני. השלישית, שבה גרוינם מצולם כאזרח, והרביעית - של נפתלי הרץ ורעייתו, רוזה.  לקראת הלילה של יום המוחרת, גברה ההתרגשות בקרב שלושת האחים. צבי תכנן את הבריחה הגדולה מבית היתומים. "עליכן להיכנס למיטותיכן כשאתן כבר לבושות, נעולות בנעליים ומוכנות למסע, ולהתכסות בשמיכותיכן. כל דקה חשובה. תחילה אצא אני לבדוק שאין כל מכשול בדרכנו" - פרס את פרטי התוכנית בפני אחיותיו. לאחר מכן, כאשר אשרוק שריקה קצרה, תוכלו לצאת אף אתן. אני אטול את שני הצרורות, שלי ושל רוז'ה. מנייה, את תטלי את הצרור שלך איתך. מייד בצאתכן, נצטרך לרוץ אל עבר הכנסייה במהירות, כך שאיש לא ייתקל בנו, ומשם - הכל תלוי בידיו של גרישה המדריך, ובידי שמיים". הבנות עקבו בדריכות אחר פרטי התוכנית, והבטיחו לבצע את האמור כלשונו.  במשך השבת, נראו שלושת האחים לבית פייט מתוחים מאוד ומרוב התרגשות, מיעטו באכילה. צבי לא יכול היה לבלוע ולו פירור אחד. הייתה זו המשימה הגדולה הראשונה של חייו, והוא ייחל להצלחת המשימה במלואה. כעת חש אחריות גדולה הרובצת על כתפיו, לגורלו ולגורלן של שתי אחיותיו.